GiliGold/VAD_KnessetCorpus huggingface dataset:
יגאל ביבי: הוא אומר שעוברים ממשטר של זכיונות, למשטר של רשיונות ואני אומר שהיום יש שלושה גופים שאינם מסודרים מבחינת רשיונות: האוניברסיטה המשודרת, ערוץ הלוויין של הרב עובדיה וערוץ הלווין של הרב אליהו.
יגאל ביבי: החוק בא להסדיר רשיונות, זאת כל מהותו, אז באים חברים ואומרים: תנו רשיונות לאוניברסיטה המשודרת כדי שהיא תשדר באופן חוקי.
יגאל ביבי: רבותיי, לא מדובר על נושא חדש אלא על עניין מהותי של החוק וזה ברור אבל הדמוקרט הגדול חבר הכנסת פורז, שמדבר על תוכן ועל דברים כאלה, אומר שבצורה פרוצדורלית הוא יטרפד אותנו בוועדות הכנסת כאילו שזה דבר חדש כדי שהדמוקרטיה לא תחגוג ושהכנסת תחליט מה היא רוצה לחוקק.
יגאל ביבי: הרי זה דבר שלא מתאים לך, חבר הכנסת פורז.
יגאל ביבי: אתה, שמדבר על חופש הדיבור, על הדמוקרטיה, על הכללים, אומר שבצורה פרוצדורלית - - -
אברהם פורז: תגישו הצעת חוק נפרדת - - -
יגאל ביבי: למה 30% מהחוק צריך להעלות בנפרד?
אברהם פורז: אין שום נושא חדש.
יגאל ביבי: הכל לא חדש.
יגאל ביבי: אם יש משהו לא חדש אלה הם הסעיפים שאנחנו מדברים עליהם.
יגאל ביבי: זאת צביעות.
יגאל ביבי: מה חבר הכנסת פורז אומר?
יגאל ביבי: אפילו חברת הכנסת נעמי חזן, חברת הכנסת נחמה רונן, וחבר הכנסת מיקי איתן, שרוצים להגיע לאיזושהי פשרה – לא יוכלו לעשות כן כיוון שמדובר על נושא חדש, והוא ממשיך ואומר: או שתקבלו את דעתי, או שאני אשתק את כל חוק הבזק, לא תהיה בו כל התקדמות, - העיקר שתקבלו את דעתי.
יגאל ביבי: אין כנסת, אף אחד לא יכול להגיש הסתייגויות, אני הדמוקרט היחיד במדינה.
יגאל ביבי: פורז, זה אתה?
אברהם פורז: תכין הצעת חוק נפרדת.
יגאל ביבי: אין ספק שלא מדובר על דבר חדש ואם תקבלו את הדבר הזה כי אז מדובר על עוד צעד להרס הדמוקרטיה בכנסת.
אפי אושעיה: הדיון שאנחנו מקיימים הוא סביב עניינים טכניים של עבודת הכנסת ולכן אף אחד שאיננו חבר כנסת, למעט כבוד השר שגם הוא חבר כנסת, לא יוכל להתבטא בישיבה הזאת.
אפי אושעיה: כאמור, אנחנו מדברים על עבודת הכנסת ואיננו מתייחסים למהות החוק.
אפי אושעיה: המהות תידון בוועדת הכלכלה.
משה גפני: מתי תתקיים ההצבעה?
אפי אושעיה: ההצבעה תתקיים בשעה תשע חמישים וחמש.
אפי אושעיה: רשות הדיבור לחברת הכנסת זהבה גלאון.
זהבה גלאון: אדוני יושב ראש הישיבה, תודה.
זהבה גלאון: אני לא רוצה להיכנס לגופה של ההצעה אם לשדר ערוצים פורנוגרפיים או לא בעתיד אלא לתמוך בדרישתו של חבר הכנסת פורז לראות בעניין הזה נושא חדש.
זהבה גלאון: יש דבר שנראה לי בעייתי בכל מה שקשור לשאלה איך הכנסת עובדת?
זהבה גלאון: אגב, אני סבורה שההצעה של חבר הכנסת איתן אולי טובה אבל בכלל עוד לא קיבלנו את חוק הבזק וכבר יש לו תיקון, זאת אומרת שיש - - -
מיכאל איתן: טעות בידך; התיקון לחוק הבזק רץ לאורך כל הדרך; הוא לא קשור.
זהבה גלאון: אדוני יושב ראש הישיבה, לא יכול להיות שיושב ראש ועדה, חבר הכנסת פורז, עובד במשך קרוב לשנה על עבודת חקיקה - - -
יגאל ביבי: הוא לא עשה אותה לבד.
מיכאל איתן: הוא היה המוביל והוא עשה אותה כמעט לבד - - -
זהבה גלאון: בעזרתם של חברים טובים.
זהבה גלאון: אני חוזרת ואומרת שאני חושבת שזאת הזדמנות לשבח את יושב ראש ועדת הכלכלה, אמנם אני לא חברה באותה ועדה אבל אני יודעת איזה עבודה הוא השקיע בנושא הזה, והנה באים לכאן חברי כנסת, ותסלחו לי, יכול להיות שיהיה מישהו שלא יאהב את זה, מכל מקום אני סבורה שיש כאן ניסיון ציני לתפוס טרמפ על חוק הבזק כדי לנסות להכניס לחקיקה שני דברים שהם מבחינתי, אני מדברת מבחינה פרוצדורלית לחלוטין, - נושא חדש.
זהבה גלאון: אני מבקשת לקבל את הצעתו של חבר הכנסת פורז לתת לעניין הזה לצאת.
זהבה גלאון: אם רוצים לדון בכך – יחזרו לוועדה, גם אני אבוא לישיבותיה, יש לי מה לומר, ידונו בעניין הזה במשך חודשים, וחוק הבזק יחכה.
אפי אושעיה: רשות הדיבור לסגן השר וקנין.
יצחק וקנין: גם אני ישבתי בישיבות ועדת הכלכלה לאורך כל תקופת הדיונים שהיא קיימה בחוק הבזק וככזה אני מבקש לומר שמאחר ואני מתמצא טוב בחוק לקחתי את כל הנושאים החדשים שהועלו ואני גם מוכן לציין אותם, אבל אז ידידנו היקר פורז לא טען שמדובר על נושאים חדשים.
יצחק וקנין: מדובר על סעיף 5, סעיף 9, סעיף 4, סעיף 13, סעיף 16 - - -
ראובן ריבלין: הסעיפים האלה הועברו על ידי הממשלה - - -
בנימין אלון: הם לא היו בנוסח הכחול.
אברהם הירשזון: איך זה שתקת כל הזמן - - -
יצחק וקנין: לא שתקתי כלל ועיקר.
יצחק וקנין: הייתי - - -
אפי אושעיה: אני מבקש אתכם להרגע.
יצחק וקנין: לא שתקנו, והפרוטוקולים של הוועדה יעידו על כך.
יצחק וקנין: לאורך כל הדיונים ישבנו בוועדה וראינו עצמנו שותפים מלאים לרצון של הממשלה ושל אברהם, ביחד, לקדם את החוק מתוך רצון אמיתי לכן כל דבר שהועלה ראינו בו עניין לגיטימי לדון ולקדם אותו.
יצחק וקנין: יתרה מזאת; אני אישית דיברתי עם אברהם פורז לא פעם ולא פעמיים והוא אמר לי שאם יהיה לנו רוב – נכניס את העניין הזה.
יצחק וקנין: זאת אומרת שהוא ידע מראש על עניין הפורנוגרפיה, וכדי להראות לכם שידיו לא נקיות אני אציין את הדברים הבאים.
יצחק וקנין: בהצעת המקור הגשנו הסתייגות וביקשנו להוכיח שכל העניין שעומד כאן לדיון הוא שנאה לנושא הדתי והשנאה הזאת מעבירה אנשים על דעתם.
יצחק וקנין: תסלחו לי על כך שאני משמיע את הדברים האלה.
יצחק וקנין: בדרך כלל אינני נוהג להתבטא בצורה הזאת.
יצחק וקנין: חבר הכנסת אברהם פורז אמר לנו, בישיבה, שהוא יגיש רוויזיה.
יצחק וקנין: מה ביקשנו?
יצחק וקנין: היתה הצבעה והיה לנו רוב; הוא היה בדעת מיעוט אז מה הוא אמר?
יצחק וקנין: ש-10% הציבור הדתי מתוך 100% של כלל הפקות המקור - גם לא.
יצחק וקנין: השנאה העבירה אותו על דעתו.
אברהם פורז: מדובר על ישיבה שבה היו נוכחים 5 חברים מתוך 15, אשר התקיימה בשעת חצות.
יצחק וקנין: ישבנו אתך, חבר הכנסת פורז, בג'נטלמניות מירבית, הקדשנו לנושא זמן רב, לא באנו למרוח דברים - - -
אברהם פורז: אסור היה לי להציע רוויזיה?
יצחק וקנין: באותו יום אני הגעתי למצב שהתבטאתי בצורה שאף פעם לא התבטאתי כך כיוון שראיתי שמלבד שנאה לדת – שום דבר אחר לא מדריך אותך.
יצחק וקנין: יש היגיון בין חברי כנסת שנוהגים בג'נטלמניות בדברים בסיסיים, אז מה, אנחנו מצורעים?
יצחק וקנין: 30% במדינה הזאת, 40% במדינה הזאת נחשבים למצורעים?
יצחק וקנין: לכל הטענות המדברות על נושא חדש - אין כל בסיס.
יצחק וקנין: כפי שכבר אמרתי קודם, יש כאן הרבה מאד נושאים חדשים, אני יכול להמציא ליושב ראש הישיבה את הפירוט שלהם, ואני שוב מציין שכל העניין הזה של חבר הכנסת פורז איננו אלא כוונה עקרונית לטרפד את הנושא מלכתחילה אבל הוא סחב אותנו עד הרגע האחרון למרות שישבנו כל הזמן בישיבות, מספר חברי כנסת יחד עם היועצת המשפטית של הוועדה.
אפי אושעיה: רשות הדיבור לחבר הכנסת עבד-אלמאלכ דהאמשה.
עבד-אלמאלכ דהאמשה: אני יודע שמדובר כאן על עניין של תומכים ומתנגדים.
עבד-אלמאלכ דהאמשה: חלק רוצים שידורי פורנוגרפיה, וכמה שיותר – כן ייטב, ואילו חלק אחר מתנגד לכך התנגדות מוחלטת.
עבד-אלמאלכ דהאמשה: ככל שמדובר על סרטים כחולים ועל פורנוגרפיה – אני מתנגד לכך.
עבד-אלמאלכ דהאמשה: כמה שפחות – עדיף.
אפי אושעיה: רשות הדיבור לחבר הכנסת אברהם הירשזון.
אברהם הירשזון: אדוני יושב ראש הישיבה, אני מבקש התייעצות סיעתית משום שלא ברור לי מתוך מה שקרה בישיבה הזאת, מה זה נושא חדש ומה זה לא נושא חדש.
אברהם הירשזון: אני לא יודע אם הנושא של ההסתייגות שלנו, של חבר הכנסת קליינר ושלי, והנושא של חיבור הכבלים ביהודה ושומרון – האם זה נושא חדש או זה לא נושא חדש?
אברהם הירשזון: עד שאני לא אברר את העניין ביסודיות – אני מבקש התייעצות סיעתית.
אברהם הירשזון: אני לא רוצה למצוא את עצמי, לאחר הדיון שהתקיים פה, אחרי שנאשר דברים, במצב כזה שנושא שחשוב וקרוב ללבי הוא בגדר נושא חדש.
אפי אושעיה: אני כבר מודיע שאם חבר הכנסת הירשזון יעמוד על כך שהוא מבקש התייעצות סיעתית – אנחנו נתכנס עוד היום, פעם נוספת, בשעה שתים עשרה.
זהבה גלאון: אני מבקשת לדחות את המשך הישיבה לשעה אחת.
אפי אושעיה: נראה מה יקרה בהמשך הישיבה.
אפי אושעיה: אולי חבר הכנסת הירשזון יוותר על בקשתו להתייעצות סיעתית?
אברהם הירשזון: אני לא רוצה שאף אחד יהיה האפוטרופוס על הילדים שלי ואני גם לא רוצה להיות אפוטרופוס על ילדי אחרים.
אברהם הירשזון: אבל אני לא מבין מדוע כל אחד כאן נאחז בקרנות המזבח ואומר: כולה שלי?
אברהם הירשזון: חבר הכנסת מיכאל איתן הציע הצעה שמצד אחד כל מבוגר יוכל לראות איזה שידורים שהוא רוצה, ומן הצד האחר יש אמצעים טכניים, אם הם קיימים שכן אם הם לא קיימים – הדבר פסול מעיקרו - - -
מיכאל איתן: אם הם לא קיימים - לא יהיו שידורים.
אברהם הירשזון: העניין הזה נותן אפשרות גם להעביר את הצעת החוק מצד אחד, ומן הצד האחר להגיע למצב כזה שכל אב שרוצה למנוע מילדיו לצפות בשידורים פורנוגרפיים - יוכל לעשות זאת.
אברהם הירשזון: אם אב ירצה שילדיו יראו שידורים כאלה – הוא ייתן להם את הכרטיס.
אברהם הירשזון: מה שאינני מבין הוא מדוע להזדרז בהצבעות על הנושא הזה?
אברהם הירשזון: אני מציע ליושב ראש הישיבה לקחת פסק זמן של עוד מספר שעות כדי לבדוק את הנושא - - -
אפי אושעיה: יכול להיות שזה יהיה פיתרון הבעיה.
נחמה רונן: יש הצעות אחרות; אף אחד לא אמר שזאת ההצעה האולטימטיבית.
אפי אושעיה: הוצעה בפנינו הצעה מכובדת - - -
נחמה רונן: אבל יש הצעות אחרות - - -
אפי אושעיה: נכון, יש גם הצעות אחרות.
אפי אושעיה: רשות הדיבור לחבר הכנסת מוחמד ברכה.
מוחמד ברכה: הצעתו של חבר הכנסת מיקי איתן מקובלת עליי אבל מבחינת הפרוצדורה אני סבור שהדברים האלה צריכים להיות מובאים כתיקון לחוק קיים ולא כהדבקה למצב קיים.
מוחמד ברכה: אני לא רואה בכך נושא חדש - - -
מיכאל איתן: האם אתה מסכים שנקשור זאת עם שחרור חובת ההנחה?
אפי אושעיה: רשות הדיבור לשר התקשורת, בבקשה.
ראובן ריבלין: רבותיי חברי הכנסת הנכבדים, בפנינו אחד החוקים החשובים שכנסת ישראל עסקה בהם ושאין בהם כמעט פנים פוליטיות אלא הם באו להסדיר את עניין התקשורת לשנים רבות קדימה ולפתוח את המשק הישראלי גם לאפשרויות של הפרטה, גם לאפשרות של תחרות ובעיקר דבר שיאפשר מקומות עבודה חדשים לאלפי בני אדם.
ראובן ריבלין: מדובר על התפתחות טכנולוגית שמאפשרת יצירת תשתיות שתאפשרנה את קיומם של ערוצי האינטרנט, אפשרויות טלפונייה חדשים, ביטול המונופול שהיה לבזק בשטחים רבים בשדה הטלקומוניקציה ובכלל עם פנים לעתיד שבו התקשורת בכל בית תוכל למלא פונקציות של כל מה שאנחנו עושים בחיינו היום יומיים.
ראובן ריבלין: החוק הזה הוא חוק א-פוליטי ממדרגה ראשונה, כאמור אין בו שום נגיעה פוליטית ואני מוכרח לציין שכאשר נתמניתי, לפני ארבעה חודשים, להיות שר התקשורת, הגעתי לעולם חדש, מופלא, מלא הפתעות מבחינתי, עולם חדש לחלוטין שבו מצאתי אדם שמתמצא לפניי ולפנים בכל הנושאים גם החוקיים גם המקצועיים, והוא חבר הכנסת פורז.
ראובן ריבלין: שמחתי לשמוע שיש מספר חברי כנסת שהיו מעורים מאד בנושא הזה עוד מקדמת דנא, בחקיקת תיקונים שונים לחוק הבזק כמו סגן השר וקנין שגם היה סגן שר התקשורת, חבר הכנסת ביבי וחברת הכנסת נחמה רונן שמהרגע שהיא הגיעה לכנסת היא מצאה בוועדת הכלכלה שדה פעולה נרחב והתעניינות בלתי נדלית.
ראובן ריבלין: אני חייב לציין בהזדמנות הזאת את חבר הכנסת מיכאל איתן, שר המדע לשעבר, כאחד המומחים הגדולים לפחות לגבי פרקים שלמים בנושא שעליו אנחנו דנים.
ראובן ריבלין: בסופו של דבר הגענו לחוף מבטחים לא אחרי שלא נאלצנו להתמודד עם ביקורות אדירות מכל קצוות הקשת התקשורתית.
ראובן ריבלין: צריך להבין שתקשורת היא כלכלה, וכלכלה זה כסף, וכסף זאת תחרות ובתחרות כל אחד שאומר דבר – זה בניגוד לעמדות שלו או כל אחד שאומר משהו לטובת עצמו זה בניגוד לעמדות אחרים.
ראובן ריבלין: היו לנו כאן מאבקים בין ג'אנרים שונים, בין הערוץ הראשון לערוצים המסחריים, פרסומות פה, פרסומות שם, מתי אסור, מתי מותר, כבלים מול הלוויין, הכבלים והלוויין מול הטלוויזיות האחרות שהם בסך הכל 10% של כל הסיפור של התקשורת כי 90% עוסקים בטלקומוניקציה לשמה.
ראובן ריבלין: אני רוצה לציין בפני חבר הכנסת ביבי וסגן השר וקנין, שיש כאן שתי מערכות; מערכת אחת היא של נושא שבו יש דיון ציבורי ראוי, מה פירוש דיון ציבורי?
ראובן ריבלין: – מה מותר ומה אסור לאנשים לראות, מה היכולת שלנו לשלוט על התוכן, מה הצורך של הפוליטיקאים להתערב בתוכן, האם עברה מן העולם הצנזורה, האם החוקים בישראל, היום, השומרים על המוסר ומתייחסים כאל דבר פלילי לנושא של סרטי תועבה או כל דברי תועבה לדרגותיהם?
ראובן ריבלין: אלה הם דברים שבהחלט ראויים לדיון ואני לא רואה בוויכוח או בשאלה שעומדת על סדר יומנו איזשהו דבר שבא כהפתעה לוועדה.
ראובן ריבלין: הוא לא בא כהפתעה.
ראובן ריבלין: יש לי עמדות משלי שאני מתייחס אליהן אבל אי אפשר לומר שהכנסת לא יכולה להביע את דעתה והיא מיצתה את הדיון בכל הצורות הציבוריות בקשר לעניין הזה.
ראובן ריבלין: אם אדם אומר: צריך להורות, בהסתייגות כזאת או אחרת שתנוסח, למועצת הכבלים שהיא המוסד היחיד שצריך להתערב בתוכן, וחג וחלילה לא הכנסת עצמה, אלא למועצת הכבלים לבוא בבחינת מדיניות ולומר: מדיניותה של הכנסת היא שלא יראו יותר גבר ערום או אישה ערומה בטלוויזיה, אלה דברים שיכולים להיות מרחיקי לכת אבל הם דברים לגיטימיים לחלוטין שהכנסת תביע את עמדתה בהצבעה, כן או לא, יסתייג מי שיסתייג, יצביעו כן, יצביעו לא, ובזה העניין ייגמר.
ראובן ריבלין: לא יכול להיות מצב כזה שבו לגבי תשתית אדירה של חוק הבזק – פתאום נקבע שאפשר ליצור איזה ג'אנרים טלוויזיוניים כאלה ואחרים עם מועצות כאלה ואחרות כי מחר יבוא החינוך ברוח תנועת העבודה, אחר כך החינוך ברוח תנועת ז'בוטינסקי, אחר כך החינוך ברוח התנועה של אף אחד וכו'.
ראובן ריבלין: כל מיני דברים כאלה יכולים לעשות להם שבת במסגרת חוק כזה או אחר ומשום שאין להם איזשהו סקטור בכנסת הם לא יוכלו להביע את עמדתם.
ראובן ריבלין: אני נמצא במשא ומתן עם ראשי העדה החרדית - - -
בנימין אלון: תתייחס, בבקשה, לשאלה אם זה נושא חדש או לא?
ראובן ריבלין: בוודאי שזה נושא חדש.
יגאל ביבי: איזה חדש?
ראובן ריבלין: בוודאי שזה נושא חדש ואני אסביר לך מדוע - - -
אפי אושעיה: אני מבקש להפסיק את סערת הרגשות בישיבה.
אפי אושעיה: השר מבטא את דעתו ואני מבקש אתכם לאפשר לו לסיים את דבריו עד הסוף.
אפי אושעיה: זה לא מכובד מה שאתם עושים.
ראובן ריבלין: הנושא של מתן רישיון ורישוי לכל מיני שידורים או בעלי רישיון לשידור הוא דבר שיכול להיות שהוא מצריך מכרז.
ראובן ריבלין: זה איזשהו נכס ששייך לאומה וכדי לחלק את העוגה צריך שיהיה משהו בבחינת דבר ציבורי.
ראובן ריבלין: פה לא מבקשים טלוויזיה במעגל סגור שכן אילו היו מבקשים כדבר הזה כי אז לא היה צריך לתקן את החוק והיה אפשר לתת את המבוקש על המקום.
ראובן ריבלין: האינטרנט של כבוד הרב הגאון עובדיה איננו דבר שמצריך רישיון - - -
מיכאל איתן: אדוני השר, מה שאמרת לא מובן; אתה מדבר על שתי סוגיות.
מיכאל איתן: האם על שתיהן - - -
אפי אושעיה: השר אמר מפורשת שבנושא הפורנוגרפיה המליאה תחליט, ונושא הלוויין – הוא נושא חדש.
בנימין אלון: האם עניין הפורנוגרפיה הוא נושא חדש או לא נושא חדש?
ראובן ריבלין: הפורנוגרפיה בשידורים היא עניין של מדיניות.
ראובן ריבלין: חבר הכנסת איתן מציע צורה של חקיקה, אבל יש מי שאומר שצריך לשנות את הכללים של המועצה והמועצה מוכנה, בשל רצון שלא לערבב את המעגל הפוליטי בחקיקה כזאת או אחרת שהיא חקיקת תוכן לשמה, שהוא דבר מהפכני בלי כל ספק - - -
יגאל ביבי: החוק אומר שפרסומי תועבה אסורים, - - -
ראובן ריבלין: החוק אומר הרבה דברים.
ראובן ריבלין: לדוגמה, החוק הפלילי קובע איסור הוצאת לשון הרע אז כביכול מישהו במועצה יכול לקבוע שאדם יכול לומר בטלוויזיה מה שהוא רוצה?
ראובן ריבלין: הוא יכול לומר מה שהוא רוצה ובלבד שהדבר שהוא אומר אינו עבירה על החוק לפי חוקי מדינת ישראל.
ראובן ריבלין: אני מבקש מהחברים וקנין וביבי להסיר את הסתייגותם כי אני אומר להם שיש לנו משא ומתן, אבל סגן השר וקנין לא מוכן לקבל את בקשתי זאת כי הוא רוצה שהנושא הזה יעזור לו בפריימריז.
ראובן ריבלין: העברת העניין השני בצורה שבה הוא בא בפני הוועדה בלי יכולת להתמודד אתו מבחינה משפטית והכנסתו לתוך החוק, יכול להוות איזשהו פגע שלא נוכל להתגבר עליו לעולם, אני סבור שמדובר בנושא חדש לחלוטין ואסור להכניסו.
ראובן ריבלין: כאמור, הנושא הראשון הוא נושא אידאולוגי שנכריע ונצביע עליו כל אחד על פי מצפונו ועל פי תפיסת עולמו, בפני הכנסת.
ראובן ריבלין: אני מציע לכם לעבוד על פי הצעתו של חבר הכנסת איתן, לדון בנושא הזה דיון ציבורי בפני עצמו ולהביאו כמיקשה אחת כמו למשל תיקון לא רק לחוק הבזק אלא לחוק הפלילי או לחוק המוסרי של מדינת ישראל או להוסיף אותו למגילת העצמאות, בדיעבד.
נחמה רונן: איך אתה מתייחס להצעתי?
ראובן ריבלין: אין לי בעיה; כל דרך שתראה לכנסת – אינני רואה בה בבחינת צורך להחזיר אותו או למשוך אותו.
ראובן ריבלין: יש לי מחלוקת בעניין זה עם יושב ראש הוועדה.
ראובן ריבלין: אשר לנושא השני – אני תומך בעמדתו של יושב ראש הוועדה כי הוא לא נושא פוליטי, הוא לא נגד החרדים, הוא לא נגד אף אחד אלא פשוט מבחינת הסדר הטוב וקביעת כללי המשחק - בלתי אפשרי בעליל להכניס אותו לחוק כמות שהוא.
אפי אושעיה: רשות הדיבור ליועצת המשפטית לכנסת, גב' אנה שניידר.
אנה שניידר: אני מבקשת לומר כבר בתחילת דבריי שאינני מתייחסת בכלל לתוכן כי הדיון כאן לא צריך להיות על התוכן אלא על הפרוצדורה והפרוצדורה היא לפי סעיף 120 לתקנון שם נאמר:
אנה שניידר: הוצע בוועדה תיקון להצעת חוק וחבר הוועדה או נציג הממשלה טוען שהתיקון המוצע חורג מגדר הנושא של הצעת החוק – יובא הדבר לוועדת הכנסת.
אנה שניידר: בוועדה הוצע תיקון להצעת חוק, אני מבינה שמדובר על ההסתייגויות שכרגע - - - מיכאל איתן: מדובר על ההצעות.
אנה שניידר: הצעות, הסתייגויות, - - -
נחמה רונן: לא, יש שני נושאים.
מיכאל איתן: אלה לא הסתייגויות אלא הצעות.
נחמה רונן: אין קשר ביניהן.
נחמה רונן: אי אפשר לכרוך אותן זו בזו.
אנה שניידר: היועצת המשפטית של הוועדה שעל שכמה מוטל הטיפול בחוק תוכל להתייחס להצעות ו/או הסתייגויות ואני רוצה לציין שהמבחן שלנו הוא בקשר לשאלה האם שני הנושאים חורגים מגדר הנושא של הצעת החוק כולה?
אנה שניידר: זה המבחן.
אנה שניידר: מבחינה משפטית אני יכולה לעשות את ההבחנה כמעט רק בדרך אחת; לשאול האם הדבר היה בהצעת החוק בחוברת הכחולה, כן או לא?
אנה שניידר: אם הוא לא היה כי אז יש בעיה כי הוא לא עבר דיון ציבורי - - -
אפי אושעיה: מה דעתך באשר לטענה של חבר הכנסת ביבי ש-30% מהתיקונים לא הופיעו בחוברת הכחולה?
אנה שניידר: אני לא יכולה להתייחס לדברים האלה כיוון שאינני מכירה את הצעת החוק אבל יש מקרים שכאשר יש נושא מסויים - - -
אפי אושעיה: אם אכן נכון שלא מדובר על 30% אלא על 15% ולא הוגשה טענה של נושא חדש – אין בעיה, נכון?
אנה שניידר: הסמכות לטעון שמדובר על נושא חדש - - -
מיכאל איתן: בקשר לשאלה שנשאלה מה היה בחוברת של הצעת החוק הכחולה אני מבקש להשיב כי העניין הועלה שם ברמז; אפילו יותר מאשר ברמז.
אנה שניידר: הטענה איננה טענה משפטית.
אנה שניידר: אילו היתה מועלית טענה משפטית גם על הנושאים האחרים – הייתי אומרת שלא תקין שדנו עליהם בוועדה כי הם לא הופיעו בנוסח הכחול אבל לא זאת הטענה.
אנה שניידר: הטענה היא טענה שמועלית על ידי חבר כנסת או על ידי הממשלה, ולא העלו אותה.
אנה שניידר: היה איזשהו רמז, כפי שאומר חבר הכנסת איתן, בהצעת החוק הכחולה, ואנחנו נמצאים בנושא - - -
יגאל ביבי: בעניין התוכן – היה לכך רמז בהצעת החוק הכחולה.
אנה שניידר: אני יכולה להתייחס רק לשני הנושאים שמועלים כאן
אנה שניידר: בפני הוועדה ולומר שאם שניהם לא הופיעו בהצעת החוק הכחולה – אני נוטה לומר שמדובר על נושא חדש.
שאול יהלום: אם הנושא הופיע בהצעת החוק הכחולה אבל לא במדוייק אלא ברמז - - -
אברהם פורז: הוא לא היה בנוסח הכחול.
יגאל ביבי: הוא כן היה.
מיכאל איתן: הנושא של התוכן הועלה בנוסח הכחול?
אברהם פורז: מלבד מינימום ומקסימום בהפקות מקור – לא היה כלום בנוסח הכחול.
מיכאל איתן: המילה: תוכן, צויינה?
שאול יהלום: חבר הכנסת פורז, כאשר קראת את הנוסח הכחול לא הבנת - - -
אפי אושעיה: רשות הדיבור ליועצת הכלכלית של ועדת הכלכלה, גב' אתי בנדלר.
אתי בנדלר: קודם כל אני מבקשת לאשר את דברי חברי הכנסת שאמרו שהם באו אליי בעניין ההסתייגויות שנובעות או ההצעות ליתר דיוק שנוגעות לשידורים פורנוגרפיים או כפי שהם מכונים: משדרים למבוגרים.
אתי בנדלר: חבר הכנסת ביבי, כבר בתחילת חודש מאי או לפחות במהלך אותו החודש, פנה אליי וטוב שהוא עשה כן.
אתי בנדלר: מדוע אני אומרת זאת?
אתי בנדלר: כיוון שכאשר הוא פנה אליי בראשונה בעניין הנושא של שידורים פורנוגרפיים ניסיתי לברר איתו וכך אמנם עשינו, למה הוא מתכוון בכלל?
אתי בנדלר: קודם כל איך מגדירים שידורים פורנוגרפיים או משדרים למבוגרים או שידורי מין?
אתי בנדלר: היה צריך לנסות לגבש איזושהי הגדרה ברורה כדי לא להביא לידי כך למשל שכל סרט שני שרואים בטלוויזיה, שבו רואים אנשים מעורטלים – ייכנס לקטגוריה של משדרי מין או לכך שמקיימים יחסי מין וכיוצא באלה.
אתי בנדלר: לאחר מכן היה צורך לברר וגם בכך אני מקווה שעזרתי לחבר הכנסת ביבי, לגבש מה הוא מציע?
אתי בנדלר: האם הוא מציע, כמו שניתן להבין מלכתחילה שברגע שמדובר על משדר פורנוגרפי או משדר מין, לפי ההגדרה שתוצע, האם זה יהיה בכלל משדר אסור או שהוא יהיה אסור במסגרת משדרי ערוץ או שזה יהיה בדרך אחרת כפי שהציע בסופו של דבר חבר הכנסת ביבי, שניתן יהיה לצפות בשידורים האלה רק במשדרים לפי צפייה ספציפית לאותו משדר?
אתי בנדלר: אני מקווה שעזרתי לחבר הכנסת ביבי לפחות לגבש את הצעתו אבל מה שהדגשתי גם בפניו וגם בפני חברת הכנסת רונן שהיתה אצלי יותר מאוחר בעניין הזה הוא שאנחנו מדברים על הצעה לתיקון הצעת החוק שנמצאת בפני הוועדה, ואת ההצעה צריך להעלות בפני הוועדה.
אתי בנדלר: חבר הכנסת ביבי שאל אותי לא פעם ולא פעמיים מתי העניין יועלה בוועדה ואני השבתי לו שאינני אחראית על לוח הזמנים של הוועדה, יחד עם זאת הצעתי לו להיות נוכח בישיבות הוועדה כדי - - -
יגאל ביבי: אכן הייתי נוכח בכולן.
אתי בנדלר: אין להסיק מכך שחבר כנסת בא אליי כדי לגבש נוסח של הצעה לתיקון הצעת חוק, שמדובר או לא מדובר על נושא חדש.
אתי בנדלר: נושא חדש, כפי שהגדירה זאת היועצת המשפטית לכנסת עורכת דין אנה שניידר, הוא נושא שחורג מגדר הצעה לסדר היום ומישהו מעלה את הטענה הזאת כי ייתכן שבהרבה מאד הצעות חוק ייכללו נושאים חדשים - - -
מיכאל איתן: בנוסח הכחול כתוב: ואלה עיקרי התיקון המוצע.
מיכאל איתן: בסעיף 11, בכותרת, תחום תוכן השידורים, וכתוב כאן:
מיכאל איתן: כן הובהרה מסגרת סמכויותיה של המועצה בתחום התוכן.
מיכאל איתן: כאמור העניין הזה כתוב בנוסח הכחול במפורש.
אתי בנדלר: אני רוצה לעזוב לרגע את עניין השידורים הפורנוגרפיים ולעבור דווקה לנושא השני שהובא אליי לראשונה בשבוע שעבר ומיד כאשר קיבלתו אותו העברתי אותו להערות של משרד המשפטים ושל משרד התקשורת כי אני, כשקראתי את ההצעה, לא הבנתי במה מדובר.
אתי בנדלר: אני יכולה לומר שעל פני הדברים מדובר בנושא שאני לא יכולה לנסח אותו מבחינה משפטית ללא דיונים רציניים מסיבה אחת פשוטה.
אתי בנדלר: מדובר במשהו שסותר את עצמו בתוך ההצעה; מצד אחד מדובר על שידורים שאינם מיועדים לקהל הרחב, ומן הצד האחר אין שום הגבלה על מספר הנקודות שבהן ניתן יהיה לקנות את זה ובאילו אמצעים.
אתי בנדלר: לכאורה מדובר על ברודקאסט ובתוך ההצעה עצמה יש דברים שסותרים זאת.
אתי בנדלר: כפי שכבר נאמר במהלך הישיבה מספר פעמים, התחלנו את הדיון האחרון בשעות לילה מאוחרות, קרוב לחצות, והדיון רק על הסעיף הזה נמשך קרוב לשעה ולא הסתיים.
אתי בנדלר: אין עדיין עמדה ברורה ואני לא מסוגלת גם אם ארצה כיום, לכלול - - -
ראובן ריבלין: שני עורכי דין עומלים בשמכם כדי להכין הצעת חוק.
אפי אושעיה: לפי בקשת חברי כנסת שמכל מיני סיבות לא יכולים להיות נוכחים בישיבה שהיתה אמורה להתקיים בצהריים, החלטתי שהישיבה תתחדש מחר בשעה שמונה לצורך קיום ההצבעות.
אפי אושעיה: כפי שקבענו, הבוקר נצביע על פניית יושב ראש ועדת הכלכלה בדבר טענה של חריגה מגדר נושא הצעת חוק הבזק (תיקונים מס' 24 ו-26).
אפי אושעיה: כאמור, אני מעמיד להצבעה - - -
אברהם פורז: אדוני יושב ראש הישיבה, אני מבקש אותך לחכות עוד מספר דקות עד ההצבעה כדי שהחברים שרוצים להשתתף בה יגיעו לכאן, על מנת שההצבעה לא תתקבל ברוב מקרי.
משה גפני: עם כל הכבוד, יושב ראש הישיבה הזמין אותנו לשעה שמונה כדי להצביע ואני מבקש לקיים עכשיו את ההצבעה.
אברהם פורז: עד שכל החברים יגיעו אני מבקש לומר מילים אחדות.
אברהם פורז: ועדת הכנסת סוברנית להחליט שכל נושא הוא נושא חדש או לא חדש ומשעה שהיא תחליט שהנושא הוא לא נושא חדש – חובתה של ועדת הכלכלה לטפל בו בין אם יושב ראש הוועדה אוהב זאת או לא.
אברהם פורז: כדי למנוע אי הבנות אני מבקש להסביר שכאשר אמרתי שאני כאילו אקפיא את החוק עד חודש אוקטובר, לא התכוונתי שבאופן מכוון אני אסכל את הליכי החקיקה - - -
אפי אושעיה: אתמול הסברת לנו מפורשות שנושא שידורי הלוויין - - -
אברהם פורז: לא רק זה; גם עניין הלוויין וגם עניין המין שאני קורא לו: ארוטיקה - - -
נחמה רונן: זאת איננה ארוטיקה אלא פורנוגרפיה.
אברהם פורז: טילפן אליי מישהו שיש לו זיכיון על ערוץ פלייבוי, שהוא קנה אותו בסכום נכבד של כסף.
אברהם פורז: האם אני יכול לשלול ממנו את הזכות שיש לו מבלי - - -
אברהם פורז: אם יוחלט שמדובר על נושא חדש, הוועדה תצטרך להיכנס לעובי הקורה כדי לבדוק את כל המאטריה, לקיים דיונים ולהגיע להחלטות לכן החוק לא יוכל להיגמר בשבוע הבא.
אפי אושעיה: חבר הכנסת אברהם פורז הבהיר לנו שהוא לא איים בהקפאת החוק אלא הדגיש שיצטרכו לדון בו לעומק ואילו אני מבקש להבהיר עכשיו את עמדתי אחרי שלמדתי את הנושא.
אפי אושעיה: לגבי שידורי הלוויין, מדובר על עמדה אישית, התרשמתי שמדובר על עניין שאפשר להגיע לגביו להבנה למרות שיש לו היבטים רחבים מאד עם משמעויות גדולות למדיי אבל הוא, בהחלט, נושא חדש משום שהוא לא מופיע בחוק המקורי.
אפי אושעיה: בקשר לערוצי הפורנוגרפיה, התרשמתי שגם בהצעת החוק המקורית, כשמדובר על תוכן, הנושא הזה נכלל, זה נושא ערכי ואפשר להכניס לגביו מגבלות טכניות שתפתורנה את הבעיה שדיברנו עליה.
אפי אושעיה: לכן אני רואה בנושא הזה, שלא כמו בנושא הראשון – נושא לא חדש - - -
ראובן ריבלין: בקשר לכך - צריך לקחת בחשבון את הצעתו של חבר הכנסת מיקי איתן.
אפי אושעיה: ההצעה של חבר הכנסת מיקי איתן יכולה, בהחלט, לעזור, גם הצעתה של חברת הכנסת נחמה רונן, אבל על כל אלה ידונו בוועדת הכלכלה.
אפי אושעיה: אני מודיע לכם שכל עוד אני מכהן כיושב ראש הוועדה במהלך שבוע זה, אם תונח על שולחן הכנסת הצעת חוק - - -
מיכאל איתן: היא כבר הונחה.
אפי אושעיה: ברגע שנקבל את הבקשה נכנס את ועדת הכנסת לאלתר וניתן פטור מחובת הנחה.
אפי אושעיה: אם כך בישיבה שתתקיים היום בשעה עשר - - -
מיכאל איתן: אני אהיה אז בסיור.
אפי אושעיה: אני אייצג אותך.
אנה שניידר: מבחינה פרוצדורלית אם הוועדה מחליטה שהעניין הפורנוגרפי איננו נושא חדש, ניתן לדעתי לשלב את הצעתו של חבר הכנסת מיקי איתן - - -
ראובן ריבלין: אפשר לעשות זאת במקביל.
אנה שניידר: אפשר לשלב את הצעתו של חבר הכנסת מיקי איתן בתוך הצעת החוק בלי לעבור את כל הפרוצדורה - - -
יגאל ביבי: גם ההצעה שלנו הונחה.
מיכאל איתן: אני מודיע מראש שאם העניין הזה יעבור במסגרת החוק אין בכך שום צורך אבל יכולות להתעורר כל מיני בעיות שהפיתרון שלהן יהיה שהן תהיינה בנפרד, לדוגמה, - - -
אפי אושעיה: רשות הדיבור לשר התקשורת.
ראובן ריבלין: אני מציע, אדוני יושב ראש הישיבה, שנעבוד בשני מסלולים כדי לא לתת בידי צד אחד ייתרון כזה או אחר.
ראובן ריבלין: אני מקווה שבזמן הקרוב ביותר יושב ראש ועדת הכלכלה ימצה את הדיון בו תבואנה לכלל ביטוי הצעות שונות, יכול להיות שגם ההצעה של חבר הכנסת איתן שהונחה על שולחן הכנסת.
ראובן ריבלין: כרגע אין הצעות אחרות.
ראובן ריבלין: ההצעה שהונחה על שולחן הכנסת מדברת על איזשהו מצב שבו כתוצאה מניסיון פרוצדורלי וכתוצאה מניסיון פוליטי, כתוצאה מרצון של צד זה או אחר להשיג ייתרון על ידי כך שלא ידונו בנושא ההסתייגויות בגלל שאלה זו או אחרת, - הכנסת תהיה סוברנית להמשיך לדון בעניין זה.
ראובן ריבלין: אני מציע לוועדה, מתוך כוונה שכל הצדדים, כל אחד על פי גישתו, יוכלו לקדם את העניין ולהביא אותו לכלל הכרעה בכנסת עצמה, שיהיו שני מסלולים; אחד לוועדה וכמובן חבר הכנסת איתן ישמח מאד אם יקבלו את זה כהסתייגות ויכניסו זאת לגוף החוק.
ראובן ריבלין: אנחנו עוד רחוקים מזה מרחק רב.
ראובן ריבלין: ננסה, בהסכמת כל הוועדה, לשחרר את הנושא מחובת הנחה בכנסת, זה לא נותן שום ייתרון של צד זה או אחר.
אפי אושעיה: חברי הכנסת, אני מעמיד להצבעה את ההצעה הראשונה המחייבת את שר התקשורת להעניק רישיון לתאגידי חינוך ותרבות - - -